APSTIPRINĀTS

ar Sabiedrisko elektronisko plašsaziņas līdzekļu padomes

2021.gada 1.oktobra lēmumu Nr.3/1-1

Grozīts ar Sabiedrisko elektronisko plašsaziņas līdzekļu padomes

2021.gada 3.decembra lēmumu Nr.17/1-1

Grozīts ar Sabiedrisko elektronisko plašsaziņas līdzekļu padomes

2022.gada 19.janvāra lēmumu Nr.3/1-1

**Nolikums par sabiedriskā pasūtījuma finansējuma izlietojuma un atskaitīšanās principiem**

1. Nolikums izstrādāts atbilstoši uz Sabiedrisko elektronisko plašsaziņas līdzekļu un to pārvaldības likuma (turpmāk – SEPLL) 10.panta ceturtajai, piektajai un septītajai daļai un 17.panta pirmās daļas 3., 4., 8., 9.punktam un citiem saistošiem tiesību normatīvajiem aktiem, un nosaka kārtību, kādā tiek noteikti satura veidošanai paredzēto līdzekļu izlietojuma principi un struktūra.
2. Sabiedrisko pasūtījumu SEPLL izpratnē pilda sabiedriskie elektroniskie plašsaziņas līdzekļi.
3. Sabiedriskie elektroniskie plašsaziņas līdzekļi, sagatavojot līdzekļu pieprasījumu noteiktam mērķim, prioritārajam pasākumam normatīvajos aktos noteiktajā kārtībā aizpilda veidlapas "Prioritārā pasākuma pieteikums vidējam termiņam" un "Prioritāro pasākumu saraksts nozīmīguma secībā" un iesniedz Sabiedrisko elektronisko plašsaziņas līdzekļu padomei (turpmāk – Padome) kopā ar informāciju par prioritārā pasākuma īstenošanas laika grafika plānojumu, ņemot vērā preču vai pakalpojumu iepirkumu procedūrām un līgumu izpildei nepieciešamo laiku, kā arī skaidro un pamato prioritārā pasākuma rezultatīvo rādītāju aprēķinu attiecībā uz pieprasīto finansējumu (detalizēti aprēķini vai atsauce uz atbilstošo pamatojošo dokumentu). Norādīto informāciju un dokumentus sabiedriskie elektroniskie plašsaziņas līdzekļi rakstveidā iesniedz Padomei līdz pārskata gada 1.maijam.
4. Pārskata gada plānu prioritāro pasākumu ietvaros piešķirto līdzekļu izlietojumam un tā provizorisko ieviešanas laika grafiku, ja līdzekļi piešķirti konkrēta projekta realizācijai, sabiedriskie elektroniskie plašsaziņas līdzekļi iesniedz Padomei kopā ar pārskata gada pirmā ceturkšņa atskaiti.
5. Sabiedriskie elektroniskie plašsaziņas līdzekļi izstrādā un iesniedz Padomei kapitālieguldījumu plānu pārskata gadam līdz kārtējā gada 28.janvārim kopā ar atskaiti par iepriekšējā gada kapitālieguldījuma plāna izpildi un finanšu atskaiti par iepriekšējā gada pēdējo ceturksni. Izstrādātajos plānos ir jānodala kapitālieguldījumi, kas tiks atjaunoti no piešķirtā finansējuma valsts pamatbudžeta ietvaros, no kapitālieguldījumiem, kas tiks atjaunoti no prioritārajiem pasākumiem papildus piešķirtajiem līdzekļiem.
6. Lai nodrošinātu sabiedriskā pasūtījuma izpildi, sabiedriskie elektroniskie plašsaziņas līdzekļi, sagatavojot turpmāko trīs gadu budžeta plānu sabiedriskā pasūtījuma īstenošanai un infrastruktūras uzturēšanai atbilstoši sabiedrisko elektronisko plašsaziņas līdzekļu apstiprinātai darbības stratēģijai attiecīgajam periodam, t.sk. līdzekļu pieprasījumu prioritārajiem pasākumiem, tajā iekļauj pasākumus, kas vērsti uz ilgtspējīgu kapitālsabiedrības attīstību un modernizāciju, paredzot ne mazāk kā 10% no valsts budžeta dotācijas kapitālieguldījumiem tehniskajā nodrošinājumā un infrastruktūrā.
7. Lai paredzētu sabiedriskā pasūtījuma apjomu, saskaņā ar likumā par valsts budžetu nākamajam gadam šim mērķim noteikto dotācijas apjomu un plānoto normatīvajos aktos paredzēto citu finanšu avotu apjomu, sabiedriskie elektroniskie plašsaziņas līdzekļi sagatavo saskaņošanai un apstiprināšanai katras programmas paredzēto satura apjomu raidstundās, kā arī sabiedrisko mediju vienotajā portālā un citos digitālajos kanālos paredzēto apjomu satura vienībās, kā arī procentuālā dalījumā pa žanriem un to sagatavošanai nepieciešamo līdzekļu apjomu Pielikumā Nr.1 ("Sabiedriskā pasūtījuma plāns un izpilde") noteiktajā formā. Pielikuma Nr.1 formā izdevumu rādītājos tiek iekļautas visas sabiedriskā pasūtījuma veidošanai nepieciešamās izmaksas (tiešās un netiešās izmaksas pēc uzkrāšanas principa, kas nosaka, ka izdevumus atzīst periodā, kad tie radušies, neatkarīgi no naudas saņemšanas vai samaksas). Tiešās izmaksas ir izmaksas, kuras var tieši attiecināt uz konkrētās žanra satura vienību veidošanu (piem., atlīdzība, preces un pakalpojumi, licences, u.c.). Netiešās izmaksa ir izmaksas, kuras nevar tieši attiecināt uz konkrētā žanra satura vienību veidošanu (piem., infrastruktūras uzturēšanas izmaksas, pārdošanas izmaksas, administrācijas izmaksas, pārējās saimnieciskās darbības izmaksas u.c.). Netiešās izmaksas pa konkrētiem žanriem (izmaksu objektiem) tiek sadalītas, ņemot vērā konkrētā žanra (izmaksu objekta) tiešo izmaksu īpatsvaru (proporciju) no kopējām tiešajām izmaksām. Tāpat Pielikuma Nr.1 formā var tikt norādītas izmaksas pēc naudas plūsmas principa, ja sabiedriskais elektroniskais plašsaziņas līdzeklis to uzskata par nepieciešamu.
8. Pielikums Nr.1 "Sabiedriskā pasūtījuma plāns un izpilde" un Nr.2 "Plānotā un faktiskā naudas plūsma" attiecībā uz nākamā gadā plānotajiem rādītājiem tiek iesniegti līdz iepriekšējā gada 10.decembrim.

Pielikums Nr.1.1 “Sabiedriskā pasūtījuma izpilde raidījumu/projektu griezumā" iesniedzams, summējot par ceturkšņiem, noslēdzot ar gada izpildi.

Pielikums Nr.1.2A "Sabiedriskā pasūtījuma digitālā satura un auditoriju gada plāns un izpilde" attiecībā uz nākamā gada plānotajiem rādītājiem tiek iesniegts līdz iepriekšējā gada 10.decembrim. Atskaite par izpildi jāsniedz reizi ceturksnī.

Pielikums Nr.1.2B "Sabiedriskā pasūtījuma LSM.lv satura plāns un izpilde ceturksnim". Par satura vienībām plānu var iesniegt par ceturkšņiem vai par pusgadu, par finansējumu – pa ceturkšņiem visam gadam. Atskaite par izpildi jāsniedz reizi ceturksnī.

Pielikums Nr.1.3 "Sabiedriskā pasūtījuma izpilde integrētā satura uzskaitei" iesniedzams, summējot par ceturkšņiem, noslēdzot ar gada izpildi.

Līdz pārskata gada beigām, bet ne vēlāk kā līdz 31.decembrim Padome apstiprina sabiedriskā pasūtījuma gada plānu nākamajam periodam.

1. Saskaņā ar piešķirtiem valsts budžeta līdzekļiem un likumā par valsts budžeta sagatavošanu noteiktajam tiek sagatavoti finansēšanas plāni un maksājumu grafiki elektroniskajiem plašsaziņas līdzekļiem.
2. Piešķirtā valsts budžeta dotācija sabiedriskā pasūtījuma īstenošanai ir glabājama Valsts kases kontos, un to drīkst izlietot sabiedriskā pasūtījuma nodrošināšanai, ievērojot šādus ierobežojumus (nosacījumus):
	1. no Valsts kases (valsts budžeta dotāciju) drīkst pārskaitīt atlīdzības (*neto*) uz citu komercbanku kontiem (uz bankām, kuras nodrošina algu maksājumus pēc vienota saraksta);
	2. lai veiktu kapitāldaļu turētāja pienākumus, sabiedriskā elektroniskā plašsaziņas līdzekļa kapitāla daļu turētājs var pieprasīt atlīdzības izmaksu aprēķina un maksājumu uzdevumu uz *komercbanku norēķinu kontiem* detalizētu atšifrējumu;
	3. no Valsts kases (valsts budžeta dotācija) tiek segti visiar sabiedriskā pasūtījuma izpildi un ar sabiedrisko elektronisko plašsaziņas līdzekļu uzturēšanu saistītie izdevumi;
	4. izņēmuma gadījumos, saskaņojot ar kapitāla daļu turētāju, iespējams veikt naudas pārskaitījumus no Valsts kases kontiem uz komercbanku norēķinu kontiem izmaksu segšanai atsevišķa projekta ietvaros vai konkrētas funkcijas nodrošināšanai.
	5. sabiedriskā pasūtījuma izpildei var tikt izlietoti arī pašu ieņēmumi komercbanku norēķinu kontos.
3. Padome regulāri seko līdzi piešķirtā finansējuma izlietošanai un darbības rezultatīvajiem rādītājiem:
	1. katru mēnesi, sastādot aktu, kas sabiedriskajiem elektroniskajiem līdzekļiem jāiesniedz (tajā skaitā elektroniski, nosūtot uz Padomes e-pasta adresi seplp@seplp.lv) līdz pārskata periodam sekojošā mēneša 20.datumam, kurā tiek fiksēts iepriekšējā kalendārajā mēnesī piešķirto valsts budžeta līdzekļu apjoms un tā izlietojums. Akta pielikumā tiek pievienota elektroniska izdruka no Valsts kases un kredītiestāžu kontiem un informācija par veiktajiem maksājumiem. Aktā jānorāda piešķirtās un izlietotās dotācijas apmērs, tajā skaitā pa izdevumu posteņiem sadalījumā pa ekonomiskās klasifikācijas kodiem (EKK) un finansējuma avotiem, tajā skaitā jānodala piešķirtie budžeta līdzekļi atbilstoši to piešķiršanas mērķim, proti: piešķirtie līdzekļi sabiedriskā pasūtījuma izpildei, līdzekļi prioritārajiem pasākumiem, mērķa dotācijām, apropriācijām, līdzekļi neparedzētiem gadījumiem, norādot piešķirto summu un tās atlikumu (Pielikums Nr.3);
	2. reizi ceturksnī atbilstoši apstiprinātajam Sabiedriskajam pasūtījumam saskaņā ar veidlapu "Plānotā un faktiskā naudas plūsma" (Pielikums Nr.2), kas jāiesniedz līdz pārskata periodam sekojošā mēneša 28.datumam;
	3. ņemot vērā 7. un 8.punktā minēto, reizi ceturksnī atbilstoši apstiprinātajam sabiedriskajam pasūtījumam saskaņā ar veidlapām "Sabiedriskā pasūtījuma plāns un izpilde" (Pielikums Nr.1 "Sabiedriskā pasūtījuma plāns un izpilde"; Pielikums Nr.1.1 "Sabiedriskā pasūtījuma izpilde raidījumu/ projektu griezumā"; Pielikums Nr.1.2A "Sabiedriskā pasūtījuma digitālā satura un auditoriju gada plāns un izpilde"; Pielikums Nr.1.2B "Sabiedriskā pasūtījuma LSM.lv satura plāns un izpilde ceturksnim"; Pielikums Nr.1.3 "Sabiedriskā pasūtījuma izpilde integrētā satura uzskaitei"), kas jāiesniedz līdz pārskata periodam sekojošā mēneša 28.datumam;
	4. ne retāk kā reizi ceturksnī izskatot atskaiti un reizi gadā izskatot kopējo atskaiti par gadu par prioritāro pasākumu un mērķa dotāciju ietvaros piešķirtā finansējuma izlietojumu, tostarp par prioritāro pasākumu rezultatīvo rādītāju izpildi, kas jāiesniedz brīvā formā līdz pārskata periodam sekojošā mēneša 28.datumam. Ja rezultatīvie rādītāji paredz satura vienību izveidi, atkaitē jābūt norādītai saitei uz arhīvu;
	5. ņemot vērā, ka atbilstoši sabiedriskā pasūtījuma būtībai un vajadzībām plānotā sabiedriskā pasūtījuma ietvaros veidoto raidījumu faktiskās izmaksas var palielināties/samazināties, bez papildus skaidrojuma ir pieļaujama deviācija, nepārsniedzot 10% no attiecīgajam žanram paredzētā finansējuma, atainojot to ceturkšņa atskaitē (1.pielikumā). Kā arī ņemot vērā, ka atbilstoši sabiedriskā pasūtījuma būtībai un vajadzībām plānotā sabiedriskā pasūtījuma ietvaros veidoto raidījumu hronometrāža var mainīties, bez papildu skaidrojuma var būt deviācija, nepārsniedzot 10% no attiecīgajā termiņā plānotā žanra kopējās hronometrāžas. Par deviācijām, kas pārsniedz 10%, ceturkšņa atskaitē sniedzams skaidrojums.
4. Ja ir nepieciešams veikt izmaiņas sabiedriskā pasūtījuma apjomā, elektroniskie plašsaziņas līdzekļi par to rakstiski informē Padomi, kas, izvērtējot saņemtos dokumentus, pieņem lēmumu par izmaiņām sabiedriskajā pasūtījumā. Iesniedzot izmaiņas sabiedriskajā pasūtījumā, ir rakstiski jāpamato tajā notikušās būtiskās izmaiņas, tajā skaitā izmaiņas, kuras pārsniedz 10% no sākotnēji iesniegtā plāna, pievienojot attiecīgās izmaiņas 1.pielikumā un citos pielikumos.

1. Lai paredzētu sabiedriskā pasūtījuma izmaiņu apjomu un to finansiālo ietekmi uz budžetu saskaņā ar ikgadējo budžetu un šim mērķim noteikto dotācija apjomu, elektroniskie plašsaziņas līdzekļi sagatavo saskaņošanai un apstiprināšanai paredzētā satura apjomu pa žanriem, raidstundām un satura vienībām (atbilstoši nozares stratēģijai, sabiedrisko mediju vidēja termiņa darbības stratēģijām un prioritāriem pasākumiem) un to sagatavošanai nepieciešamo līdzekļu apjomu.
2. Līdz pārskata periodam sekojošā gada 30.aprīlim Padome izskata un apstiprina iepriekšējā gada sabiedriskā pasūtījuma izpildes atskaiti atbilstoši piešķirtajam finansējumam, kurā elektroniskie plašsaziņas līdzekļi detalizēti sniedz skaidrojumu par sagatavoto sabiedriskā pasūtījuma apjomu un kvalitāti, šim mērķim piešķirto un izlietoto līdzekļu apjomu, iesāktiem, realizētiem, nepabeigtiem projektiem, pašu sagatavotiem raidījumiem un piesaistītiem projektiem, kā arī nepieciešamības gadījumā sniedz paskaidrojumu par neizlietotās budžeta dotācijas ietekmi uz ikgadējo sabiedrisko pasūtījumu un pieļautajām būtiskajām novirzēm no sabiedriskā pasūtījuma plāna, kas pārsniedz Nolikuma 11.5.punktā pieļaujamo deviāciju no attiecīgajā žanrā paredzētā finansējuma un plānotā satura kopējās hronometrāžas un satura vienību skaita.
3. Sabiedriskā pasūtījuma plānošana un izpilde veicama saskaņā ar Sabiedrisko elektronisko plašsaziņas līdzekļu un to pārvaldības likuma, Komercdarbības atbalsta kontroles likumu un citām spēkā esošām Latvijas Republikas un Eiropas Savienības valsts atbalsta kontroles normām, tajā skaitā 2011.gada 20.decembra Komisijas lēmumu Nr.2012/21/ES "Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi".
4. Visas atskaites iesniedzamas elektroniski, parakstītas ar drošu elektronisko parakstu, nosūtot uz Padomes e-pasta adresi: seplp@seplp.lv.

*Pielikumā:*

1. *Pielikums Nr.1 "Sabiedriskā pasūtījuma plāns un izpilde";*
2. *Pielikums Nr.1.1 "* *Sabiedriskā pasūtījuma izpilde raidījumu/projektu griezumā";*
3. *Pielikums Nr.1.2A "Sabiedriskā pasūtījuma digitālā satura un auditoriju gada plāns un izpilde ";*
4. *Pielikums Nr.1.2B "Sabiedriskā pasūtījuma LSM.lv satura plāns un izpilde ceturksnim";*
5. *Pielikums Nr.1.3 "Sabiedriskā pasūtījuma izpilde integrētā satura uzskaitei";*
6. *Pielikums Nr.2 "Plānotā un faktiskā naudas plūsma";*
7. *Pielikums Nr.3 "Pieņemšanas – nodošanas akts".*